Amǒs məwóm mə́bɛ̄ ai nyinǎ yā é ngɔn nyí, ńdɔ̄ bɔ́n bə́ Ísraɛ̂l bə́ ngábɔ́d miǹkúd, bə́ mān fə soe ḿbūlúg á ńlō bə́ ngábɔ eki bídí. 2Ébá bə́ ngábə́ á mvɔŋ bod Ísraɛ̂l bə́ ngakân ai bədzín bə́sə, bə́ təbə́ bə̄tə́tə̄lə́, bə́ ngafánga miǹsə́m myábán, ai bə́bə̂ bə́ mǎm yā bēsīá bə́ bɔɔg. 3Mod ósə a tə́lə̄ étīē dzíé bə́ ngaláŋ kálada Mvéndé Ǹtondôbə Zambá wabán á táŋ é ngab nyinǎ yā ńgūmā amǒs é ngab nyina fɔ́g yā étēde bə́ ngaməm miǹsə́m, bə́ ngálugu Ǹtondôbə Zambá wābán. 4A zitə́b bəlevíta, bə́ ngátə́bə̄ nâ, Yosué, Binúi, Karmiel, Shevanya, Buni, Shérévya, Bani, ai Kenani; bə́ yédegan kíŋ á yób ábə Ǹtondôbə Zambá wābán. 5Ńdɔ bəlevíta, Yéshua, Karmiel, Bani, Hashavnéa, Shérévya, Hodiya, Shevanya, ai Petahya, bə́ ngádzó nâ: "Tə́bə́gán mǐ və Ǹtondôbə Zambá wāān maa á ńnomó etɔá. Bə́ lūūgū dzwé díé dúmá yā lálod ǹtótōmaamaa ai olugú ásə. 6Wǎ ó nə̄ Ńtondôbə, wa étám etám ! Wǎ ó ngákom yób, yób yā yób ai miǹkunda myábán mísə, sí ai é dzóm ésə̄ é nə́ étēde, máŋ ai é byə́m bísə̄ bí nə́ étēde; byə́m bítē bísə wǎ wāvə́ bya enyiŋ. Ǹkunda yā yób walúi wa miǹló á sí. 7O nə Ǹtondôbə Zambá yā a ngátɔ̄d Ábram, o sɔ́ɔ́ ai nyé á Ur yǎ Kaldéa; o yolé nyē dzwé naa Ábrahám. 8Ḿból ó ngáyén ńnə̄m wóé ó nyiege mətǐŋ, ńdɔ o ngábɔ elad amvóé: ai nyé nə́ ó və̄ nyé ǹnǎm Kananéan, ai Amorít, ai Perizít, ai Yebusít, ai Girgasít, o və́ nye miǹnam mítē ai mvɔŋ bod dzié. Ńdɔ o ngádzála anyu dóe amú ó nə sósōó. 9O ngáyén ńdzūg bətará Égîptɛn, o wógó fə ǹyón wábán á Máŋ mə́ ndɛn. 10O ngábɔ biyə̃ŋ bí mam ai məsimbá á nyɔ́l Farawóŋ ai bitúgā bíé bísə ai ayɔŋ díé ásə ású ó ngáyəm nâ bə́ ngábɔ bətara báán ábē; ńdɔ̄ dzwé dóe lə́ ngáwúm á zaa kwí ámōs yə aná. 11Ńdɔ o ngásal bɔ́ máŋ ósū, ńdɔ̄ bə́ ngálod á zāŋ māŋ məkǒl mīńkōd; ńdɔ o ngáwoa bətoŋ bábán édɔg máŋ étēde, anə́ akɔ́g a miǹgungúl məndím. 12Ai andíé ńkúd á ngalə́dē bɔ́ zēn ai amǒs ai andíé ndóan á lə́dege bɔ́ zēn ai alú nə́ ó fyɛ̂ bɔ́ zēn yā báwulu.